
Pl-x 779/2010
Comisia pentru politicĂ externĂ

Nr. 33/124/2010


RAPORT

asupra propunerii legislative pentru modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate
1. În conformitate cu prevederile art. 95 şi 115 Regulamentului Camerei Deputaţilor, republicat, cu modificările ulterioare, Comisia pentru politică externă  a fost sesizată, spre dezbatere, în fond, cu propunerea legislativă pentru modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate, trimisă cu adresa Pl.x 779 din 29 noiembrie 2010, înregistrat sub nr.33/124/2010.

Consiliul Legislativ a avizat favorabil propunerea legislativă, cu unele observaţii şi propuneri, conform avizului nr.955/22.07.2010.

Propunerea legislativă supusă dezbaterii are ca obiect de reglementare modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate, cu modificările şi completările ulterioare, în sensul modificării cuantumului unor taxe percepute de misiunile diplomatice româneşti pentru serviciile prestate persoanelor fizice şi juridice române sau străine.
S-a observat că textele propunerii legislative au mai fost, recent, supuse unei intervenţii legislative, concretizată prin Legea nr.78/2010, publicată în Monitorul Oficial al României, Partea I, nr. 307 din 11 mai 2010.
Textul propus pentru punctul 8 al lit. c, cuantumul taxei este identic celui prevăzut în Legea nr.78/2010 pentru modificarea şi completarea Legii nr.198/2008 privind serviciile consulare pentru care se percep axe şi nivelul taxelor consulare la misiunile diplomatice şi oficiile consulare ale României în străinătate.

Totodată, la pct. 4 se observă că nivelul propus pentru taxa aferentă renunţării la cetăţenia română, rescpectiv 2000 de euro, este disproporţionat faţă de nivelul taxei aferente cererii pentru redobândirea cetăţeniei române, de 60 de euro.
2. În raport cu obiectul de reglementare, propunerea legislativă face parte din categoria legilor ordinare.

3. La dezbaterile care au avut loc în cadrul şedinţei Comisiei pentru politică externă a fost invitată, pentru susţinerea propunerii legislative, dna Gabriela Dancău, director în cadrul Direcţiei Consulare a Ministerului Afacerilor Externe.
4. În şedinţa din 7 decembrie a.c., Comisia pentru politică externă a luat în dezbatere propunerea legislativă şi a hotărât, cu majoritate de voturi, să adopte un raport de respingere. 

La lucrările Comisiei pentru politică externă au fost prezenţi un număr de 17 deputaţi, din totalul de 19 membri ai Comisiei.
5. Proiectul de Lege a fost respins de Senat, cu respectarea prevederilor art. 76 alin. (2) din Constituţia României, în şedinţa din 24 noiembrie 2010.

6. Potrivit prevederilor art.75 alineatele (1) şi (3) din Constituţia României, republicată, în cazul acestei propuneri legislative, Camera Deputaţilor este Cameră decizională.

În urma dezbaterilor, în şedinţa din 7 decembrie 2010, cu majoritate de voturi, Comisia pentru politică externă, sesizată în fond, propune Plenului Camerei Deputaţilor respingerea propunerii legislative pentru modificarea Legii nr.198/2008 privind serviciile consulare pentru care se percep taxe şi nivelul taxelor consulare la misiunile diplomatice şi oficiile consulare ale României în străinătate.
        Preşedinte,

